ሀገራቱ በቅን እሳቤና በመተማመን ድርድሩን እንዲቀጥሉና ሁሉንም ተጠቃሚ የሚያደርግ ድምዳሜ ላይ እንዲደረስ ኢትዮጵያ ቁርጠኛ ፍላጎት እንዳላት አስታወቀች፡፡
ባሕር ዳር፡ ሰኔ 05/2012 ዓ.ም (አብመድ) የሦስትዮሽ ድርድሩን የሦስተኛ ቀን ውሎ አስመልክቶ የኢፌዴሪ ውኃ መስኖና ኢነርጂ ሚኒስቴር መግለጫ አውጥቷል፡፡በኢትዮጵያ፣ ሱዳንና ግብጽ መካከል እየተካሄደ የሚገኘው የታላቁ የኢትዮጵያ ሕዳሴ ግድብ የውኃ አሞላልና አለቃቀቅን የተመለከተው ድርድር እስከ ትናንት ለሦስት ቀናት በቪዲዮ ኮንፈረንስ ታዛቢዎች እየተከታተሉት ተካሂዷል፡፡በኢትዮጵያ መሪነት በተካሄደው ድርድር ሦስቱም ሀገራት ስለሕዳሴ ግድቡ ውኃ አሞላልና አለቃቀቅ ያላቸውን ሐሳብ ማቅረባቸውን የውኃ መስኖና ኢነርጅ ሚኒቴስር በመግለጫው አስታውቋል፡፡ ኢትዮጵያ ለታችኞቹ የተፋሰሱ ሀገራት ያቀረበችውን የመነሻ ሐሳብና የሱዳንን ዕቅድም ሀገራቱ ተወያይተውባቸዋል፡፡ሦስቱም ሀገራት በቅን እሳቤና በመተማመን ድርድሩን እንዲቀጥሉና ሁሉንም ተጠቃሚ የሚያደርግ ድምዳሜ ላይ እንዲደርሱ ኢትዮጵያ ቁርጠኛ ፍላጎት እንዳላትም መግለጫው አመላክቷል፡፡ ሦስቱ ሀገራት በውይይቱ በቴክኒካዊ ጉዳዮች ላይ ብቻ ማተኮር እንደሚገባም ኢትዮጵያ አሳስባለች፡፡በትናንቱ ውይይት ባለፉት ቀናት ውይይቶ እና በቀጣይ በየሀገራቱ በቀረቡ የመወያያ ሰነዶችን ለማነጻጸርና በልዩነቶቹ ዙሪያ መነጋገር እንዳለባቸውም ሀሳብ ቀርቧል፡፡ ከነገ ቅደሜ ጀምሮ ደግሞ ውይይቱ በሱዳን መሪነት እንደሚቀጥል ታውቋል፡፡